kardosdrur/scandi-wiki huggingface dataset:
James Rolfe (tv)

James Rolfe (født 10. juli 1980) er en amerikansk filmmager og indehaver af hjemmesiden Cinemassacre.com.

James Rolfe er blevet kendt gennem internettet. Mest kendt er hans serie The Angry Video Game Nerd, som er en webserie, hvor han spiller en nørd, der anmelder spil af ældre dato og ringe kvalitet, hvorhan bruger et kraftigt sprogbrug i sin vrede over dem. Hans YouTube-kanal er en af de mest populære, og over 1,000,000 brugere har tilmeldt sig hans opdateringer. Da han udsendte de første afsnit af serien på dvd, blev de udsolgt på 4 dage.

Han er også blevet filmanmelder på hjemmesiden Spike.com . Her fortæller han mest om ældre film inden for science fiction- og gysergenren.

Hans popularitet som kværulant gjorde også, at han lavede serien "You Know What's Bullshit", hvor han brokker sig over andre irritationsmomenter. Et af afsnittene nåede CNN, hvor han brokkede sig over de amerikanske mønter med mindst værdi, the pennies.

Filmografi
 Angry Video Game Nerd: The Movie (2014)
 Plan 9 (2015)

Kilder

Eksterne henvisninger 

 Hjemmesiden Cinemassacre.com
 Om James Rolfe på cinemassacre.com 
 Cinemassacre på Spike.com
 James Rolfe på Youtube
 "You Know What's Bullshit" på CNN, samt serien

Tv-producenter fra USA
Filmanmeldere
Opéra comique

Opéra comique er en fransk betegnelse for lette komiske operaer af lystspilkarakter med udspring i 1700-tallets årlige messer eller markeder i Paris.

L'Opéra comique var en udløber af det folkelige markedsteater og måtte som upriviligeret opera købe sig tilladelse hos L'Opera, den priviligerede hofopera, til at spille vaudeviller – små rørende eller satiriske syngespil.  Grænsen mellem syngespillet og opera comique er flydende, idet de to genrer har den talte dialog fælles; i syngespillet er musikken dog sædvanligvis enklere end i operaen.

Genren kom til at betegne operaer med talt dialog mellem sangnumrene, også med tragisk handling; de musikalske numre er ikke forbundet af recitativ, men af talt dialog. Den blev således en pendent til det tyske Singspiel, henholdsvis  Spieloper eller komisk opera.  

I Frankrig var man i 1700-tallet begyndt at bruge betegnelsen opera comique om operaer som stillede beskedne krav til de medvirkende, og som havde lystspil-karakter. Man indrettede en scene til opførelse af disse mindre krævende værker, og denne scene kom til at hedde Opéra comique. Men det var ikke blot lystspil der opførtes her, man fremførte også operaer med tragisk handling, men stadig uden det store sceniske og musikalske udstyr, og snart blev betegnelsen opera comique brugt om operaer, der havde talt dialog mellem sangnumrene, uanset om indholdet var tragisk eller lystigt, og sådan er det stadig: Bizets Carmen, der er et  tragisk stykke, er således genremæssigt en opera comique. Denne genre anvender ikke antik mytologi som tragédie lyrique, men historisk eller nutidigt materiale, og heltene er ikke adelige. En sådan opera har sædvanligvis tre akter.

Se også 
 Syngespil – Spieloper
 Opera buffa – Opera seria
 Fransk opera

Kilder 
 Politikens introduktion til klassisk musik 1994, s. 246 og Gyldendals musikhistorie, bd 2., s. 95 samt andre Wikipedia-artikler.

Comique, Opera
James Rolfe

James Rolfe har flere betydninger
 James Rolfe (komponist) – canadisk komponist
 James Rolfe (tv) – amerikansk TV-producent
Palle Jacobsen

Max Palle Jacobsen (3. december 1940 i Odense – 22. januar 2009) var en dansk balletdanser og Ridder af Dannebrog.

Palle Jacobsen var solodanser ved Den Kongelige Ballet fra 1969 til 1989. Før dette var han solodanser i Basel, Schweiz; Graz, Østrig; Düsseldorf, Tyskland og Johannesburg, Sydafrika og han har desuden gæstedanset over det meste af verden.

Undervisning 
Palle Jacobsen har undervist Den Kongelige Ballet siden 1972 og på balletskolen siden 1987. Derudover har han gæsteundervist ved American Ballet Theatre School, New York; San Francisco Ballet, Pacific Northwest Ballet, Seattle; English National Ballet, London; London Contemporary Dance School; Het Nationale Ballet, Amsterdam; Cullberg Balletten, Stockholm; Den Norske Ballet, Oslo; Den Finske Ballet, Helsingfors og Teatro della Compagnia, Firenze. Yderligere har han været dommer ved Second International Ballet Competition i Jackson, USA.

Roller 
Palle Jacobsen havde store roller, blandt andet i klassikere som "Svanesøen", "Tornerose", "Nøddeknækkeren" og "Giselle".

Balletmester 
Palle Jacobsen var Kunstnerisk Leder og balletmester på Pantomimeteatret i Tivoli, København; fra 1982 til 1993.

Koreografier 
Palle Jacobsen fik sin koreografdebut på Det Kongelige Teater med balletten Albinoni i 1973 og har sidenhen lavet andre værker til Den Kongelige Ballet, bl.a. De Blå Øjne og Styx. Derudover har han lavet koreografi til Danmarks Radio, Pantomimeteatret samt Staatsoper München

Kilder / eksterne henvisninger 
 Palle Jacobsen
 Palle Jacobsen er død (24. januar 2009)

Eksterne henvisninger 
 

Riddere af Dannebrog
Balletdansere fra Danmark
Dansere fra Den Kongelige Ballet
Balletmestre
Koreografer fra Danmark
Balletkoreografer
Thomas Kruse

Thomas Kruse (født 18. juli 1943) er uddannet arkitekt, men arbejder som maler, grafiker og scenograf.

Han har siden 1960erne illustreret børnebøger, fagbøger, tidsskrifter, digtsamlinger, pladeomslag og plakater. I en periode fra 1968 til 1978 var han medlem af gruppen Røde Mor. Kruse arbejder med et figurativt billedsprog, som levende og fortællende bl.a. beskriver mennesket og hverdagen. Thomas Kruse har i mange år arbejdet med kunst- og kulturprojekter sammen med børn, han har bl.a. udsmykket mere end 60 skoler sammen med eleverne.

Thomas er pt. formand for Midtbyens Fællesråd i Aarhus og også kendt om grundlægger af Børnenes Jord.

Eksterne henvisninger

Referencer 

Malere fra Danmark
Diploma Mill

Diploma Mills (Fup-universiteter) er selvudnævnte universiteter hvor man blandt andet kan erhverve sig diplomer på kandidatgrader, Ph.d.-grader, doktor- og professortitler, pr. postordre over internettet etc.

Oprettelse af et fup-universitet og følgende brug af ikke beskyttede tilter, er ifølge dansk lovgivning tilladt, anno 2009, medens det i flere lande kan have legale konsekvenser og er strafbart at anvende falske titler.

I Danmark finder der i hvert fald tre tvivlsomme universiteter: Knightsbridge University, Denmark College of Management and IT og Arab Open Academy in Denmark.

Kilder og eksterne henvisninger 
 Campus, Aarhus Universitet 
 Danmarks Radio, indslag om Knigtbridge Univerity 
 Bluffuniversitet och falska examensbevis af Erik Johannson fra det svenske Högskoleverket

Noter 

Uddannelsesinstitutioner
Uddannelsesvirksomheder
Børglum Kollegiet

Børglum Kollegiet er et kollegium i det nordlige Aarhus. Det består af 7 blokke, som hver har 4 etager med 14 værelser, altan og fælleskøkkener, og der er derudover nogle få andre typer værelser. Dertil kommer det nærliggende kollegium, Lille Børglum.

Kollegiet er opført i 1963-1967 og er fortrinsvis bygget i gule mursten. Arkitekturen er inspireret af Alvar Alto over temaet "blomster på stilk". De 14 værelser omkring hvert køkken er alle 5-kantede, og blokkene fremstår derfor som cylinderformede. Arkitekturen er desuden speciel derved, at alle 14 værelser på hver etage er forskelligt udformede. Kollegiets faciliteter inkluderer bl.a. musikrum, sauna og motionsrum.

Arkitekterne var Harald Salling-Mortensen og Paul Niepoort, og landskabsarkitekt var Jørgen Arevad-Jacobsen. Der er arbejdet en del med akustikken også, som V. Lassen-Jordan var ansvarlig for.

Lille Børglum 
Lille Børglum består af 3 blokke af hver 3 etager. I stueetagen er der lejligheder, og på 1. og 2. er der hver 12 værelser. I modsætning til resten af kollegiet (kaldet Store Børglum) er værelserne på Lille Børglum firkantede.

Kilder og eksterne henvisninger

 Børglum Kollegiets hjemmeside
 Børglum Kollegiet beskrevet på kollegie8000.dk 
 Bygningskulturens dag, side 2 i PDF-filen.
 Børglum Kollegiet, Risskov  ArkArk

Kollegier i Aarhus
Sherri Martel

Sherri Martel, ringnavn for Sherri Schrull (født Sherri Russell) (8. februar 1958 – 15. juni 2007) var en amerikansk wrestler og manager, der var bedst kendt under ringnavnene Sherri Martel og Sensational Sherri. Igennem sin karriere kæmpede hun i American Wrestling Association (AWA) og Extreme Championship Wrestling (ECW) som Sherri Martel, i World Wrestling Federation (WWF) som Sensational Sherri, Sensational Queen Sherri, Peggy Sue og Scary Sherri og i World Championship Wrestling (WCW) som Sensuous Sherri og Sister Sherri.

Hun vandt i sin karriere i AWA bl.a. AWA World Women's Championship tre gange. Fra 1987 til 1993 arbejdede hos for WWF, hvor hun vandt WWF Women's Championship én gang og var manager for bl.a. Shawn Michaels og Randy Savage. Dér blev hun også kendt for at synge Shawn Michaels' entrance theme. I 1994 skrev hun kontrakt med WCW, hvor blev hun manager for verdensmesteren Ric Flair. Hun blev fyret i 1997, men nåede inden da at være manager for tagteamet Harlem Heat i en årrække. Sherri Martel blev indsat i WWE Hall of Fame af Ted DiBiase i 2006. Hun døde i 2007 af en overdosis.

Eksterne henvisninger 
 

Wrestlere fra USA
Mr. Fuji

Harry Fujiwara, bedre kendt under ringnavnet Mr. Fuji (4. maj 1935 - 28. august 2016) var en wrestler og manager. Han ville som manager ofte smide salt i øjnene på modstanderen. Selvom han på tv blev beskrevet som japaner, var han faktisk japansk-amerikaner og er født på Hawaii. 

Han startede sin karriere i 1964, og i 1972 skrev han kontrakt med World Wide Wrestling Federation (i dag World Wrestling Entertainment). Han arbejdede for organisationen i størstedelen af sin karriere, indtil han trak sig tilbage fra wrestling i 1996. Han blev indsat i WWE Hall of Fame i 2007.

Eksterne henvisninger 

 
 

Wrestlere fra USA
Yes Man

Yes Man er en amerikansk filmkomedie fra 2008. Den blev instrueret af Peyton Reed, og Jim Carrey spiller hovedrollen som Carl Allen. Filmen er baseret på en sand historie, som der også er skrevet en bog om, med samme navn som filmen. Filmen havde i premiere i de danske biografer juledag 2008.

Handling 
Filmen handler om Carl Allen (Jim Carrey), der arbejder i en bank og ikke har været andet end klynkende og negativ efter at han blev dumpet af sin ekskone for tre år siden. Carl vrider sig altid ud aftaler og gider ingen ting, indtil han en dag kommer over et selvhjælpsprogram, der fører til at han må sige ja til absolut alt.

Ja-livet starter dårligt, da han giver en hjemløs et lift, men han bliver hurtigt positiv, fordi han på grund af den hjemløse møder den frisynede Allison, en spontan kvinde i total kontrast til gamle Carl. Opildnet af at have mødt en mulig kæreste, begynder også bankmanden Carl at slå sig løs.

Produktion 
Filmen er inspireret af forfatteren Danny Wallace, som i 6 måneder svarerede "ja" til alle de spørgsmål, han fik. Det var først meningen at Jack Black skulle være hovedrolleindhaveren. Jim Carrey, der fik den endelige hovedrolle, indgik en aftale om ikke at få nogen fast løn, men i stedet modtage en vis andel, af den samlede indkomst fra filmen. I elastikspringscenen udfører Carrey, selv sit eget stunt og tager det hele i et skud.

Tagline 
One word can change everything

Medvirkende 
Jim Carrey som Carl Allen
Zooey Deschanel som Allison
Bradley Cooper som Peter
John Michael Higgins som Nick
Rhys Darby som Norman
Danny Masterson som Rooney
Terence Stamp som Terrence Bundley
Molly Sims som Stephanie
Sean O'Bryan som Ted
Sasha Alexander som Lucy
John Cothran Jr. som Tweed
Luis Guzmán

Soundtrack

Eksterne henvisninger 
 

Komediefilm fra USA
Amerikanske film fra 2008
Komediefilm fra Australien
Premiere

Premiere (eller première fra fransk, "1."; fra latin, 'primus' = 1.) er første visning af et teaterstykker og film eller kunstværker. Premierer tiltrækker kultureliten, kendisser og stjerner fra begivenheden. Det bruges af producenter til at skabe opmærksomhed.

Filmpremiere 
En filmpremiere er første visning af en film. Med et stort marketingbudget er der ofte en forpremiere eller gallapremiere.

Til filmpremierer, gallapremierer og forpremierer inviterer filmselskaberne kendte personligheder og presse og får på den måde omtale af deres film.

Fans kan ligge længe i kø for at erhverve sig billetter til film som Ringenes Herre og Star Wars.

Se også 
 Filmfestival

Teater
Film
Franske ord og vendinger
DDR's nationalvåben

Østtysklands statsvåben bestod fra 1953 til 1990 af en hammer og en passer omgivet af en krans af rugaks omviklet med et bånd i de tyske national-farver sort, rød og gul. Hammeren symboliserede arbejderklassen, passeren symboliserede intelligentsiaen og kornaksene symboliserede bondestanden. I 1959 blev passerens retning vendt. Det af DDR fra 1950 til 1953 anvendte statsvåben bestod kun af hammeren og kornaksene, og symboliserede DDR's status som "arbejder- og bondestat".

Omgivet af ordene "für den Schutz der Arbeiter- und Bauernmacht" ("til beskyttelse af arbejder- og bondemagten") og en laurbærkrans fungerede statsvåbnet som symbol for Østtysklands væbnede styrker. Placeret på en mange-takket stjerne fungerede statsvåbnet som symbol for det østtyske politi.

Den endelige version af statsvåbnet blev indført ved lov den 26. september 1955 og tilføjet til det østtyske flag ved en lov af 1. oktober 1959. Statsvåbnet blev afskaffet den 31. maj 1990 efter en beslutning i det første demokratisk valgte østtyske parlament.

Igennem flere år var fremvisning af det østtyske statsvåben og flag forbudt i Vesttyskland, og politiet greb ind overfor overtrædelser. I 1969 blev forbuddet ophævet som led i Willy Brandts Ostpolitik.

I 2004 blev en tysk forretningsmand nægtet at registrere det østtyske statsvåben som varemærke, da man fandt at der var tale om et symbol, der var almindeligt brugt til mærkning af varer fra det tidligere DDR.

Det østtyske statsvåben er blevet sammenlignet med frimurernes brug af en passer og en vinkel som symbol. Denne lighed afvises dog som en tilfældighed.

Se også 
 Hammer og segl
 Vinkel og passer

Nationalvåben
Heraldik
Rigsvåbener fra Europa
Historiemaleri

Historiemaleri er en genre indenfor malerkunsten, der viser historiske hændelser, bibelske og mytologiske scener, samt fortællinger fra antikkens litteratur. Fra 1600-tallet og frem til slutningen af 1800-tallet herskede der et klart defineret hierarki inden for kunsten: historiemaleriet regnedes for det mest prestigefyldte. Denne rangering skyldtes de særligt store krav, der stilledes til en god historiemaler. Kunstneren skal for det første fortolke det oftest skriftlige forlæg og omsætte det til billedsprog. Dernæst skal han komponere en fremstilling, der kan fænge beskuerens sind og sanser.

Danske historiemalere 

Blandt danske kunstnere, der arbejdede med genren, er de nedenstående udvalgte blandt de mest kendte:

 Hendrik Krock: Bl.a. værker på Rosenborg Slot og Kancellibygningen.
 Johan Mandelberg: Værker på det første Christiansborg Slot.
 C.A. Lorentzen: Arbejdede blandt andet på udsmykningen af det første Christiansborg Slot, hvis billedprogram også omfattede historiemalerier. Lorentzens mest kendte historiemaleri er Dannebrog falder fra himlen, malet 1809.
 Nicolai Abildgaard: Primært værker med motiver fra græsk mytologi, men også serien de oldenborgske konger på det første Christiansborg.
 Otto Bache: Deltog i udsmykningen af det genopførte Frederiksborg Slot, hvortil han udførte kendte værker som "De sammensvorne rider fra Finderup" og "Christian IV's kroningstog"
 Carl Bloch: Var ligeledes tilknyttet udsmykningensarbejderne på Frederiksborg. Mest kendte værk er "Christian II i fængslet på Sønderborg Slot "
 Wilhelm Marstrand: Udførte udsmykningen af Christian 4.'s kapel ved Roskilde Domkirke, hvor det mest kendte værk er "Christian IV på Trefoldigheden".

Se også 
 Arkitekturmaleri
 Blomstermaleri
 Dyremaleri
 Genremaleri
 Landskabsmaleri
 Marinemaleri
 Portrætmaleri
 Slagmaleri
 Stilleben
 Vedutmaleri
 Maleriets historie

Kunst
Maleri
Vilnius maraton

Vilnius maraton er et årligt maraton der afholdes i Vilnius i Litauen. Hovedsponsoren for løbet er Lietuvos Rytas. Det blev introduceret i 2001 som et 10 km løb og voksede til et maraton i 2004. Halvmaraton blev introduceret i 2006.

Rekorder: 
 Mænd: 2:21:15 Richard Rotich (2007)
 Kvinder: 2:46:59 Alena Vinickaja (2005)

Eksternt link 
 Vilnius maraton

Maratonløb
Maraton
Åben mængde

I matematik er en åben mængde intuitivt set en mængde U, der opfylder at man, uanset hvilket punkt x i U man starter i, kan bevæge sig en smule rundt i en hvilken som helst retning fra x uden at forlade U. Det er denne intuition der gøres stringent i afsnittet om åbne mængder i metriske rum nedenfor.

Et eksempel på en åben mængde er et åbent interval; et interval uden endepunkter som f.eks. (0,1), der indeholder alle tal mellem 0 og 1, men ikke tallene 0 og 1 selv. Intervallet, [0,1] der også indeholder tallene 0 og 1 er derimod et eksempel på en lukket mængde.

Definition

I metriske rum 

I metriske rum benyttes følgende definition på åbne mængder. (Metriske rum er i alt væsentligt blot en generalisering af afstandsbegrebet fra euklidisk rum, så følgende definition gør sig også gældende for Rn og specielt for den reelle tallinje.)

Lad d(x, y) betegne afstanden mellem to punkter x og y i et metrisk rum X. En delmængde U af X kaldes åben, hvis der for ethvert element x i U findes et tal ε > 0, så der om alle y i X med afstand mindre end ε fra x (som altså opfylder d(x, y) < ε) gælder, at y også er et element i U.

Hvis Bε(x) betegner den åbne ε-kugle om x i et metrisk rum X,
,
siger ovenstående altså, at en mængde U er åben, hvis der for alle x i U findes et ε, så Bε(x) er helt indeholdt i U. Dette er desuden ensbetydende med, at ethvert punkt i U er et indre punkt. Bemærk at dette ε typisk vil afhænge af x; hvis x ligger nær randen af mængden U, må ε være tilsvarende lille – dog stadig større end 0.

I topologiske rum 

I et topologisk rum defineres åbne mængder ikke ved hjælp af andre begreber, men ses som et fundamentalt koncept. Et topologisk rum består af en mængde X og en familie S af delmængder af X. Mængderne i S antages at tilfredsstille visse betingelser, som også tilfredsstilles af åbne mængder i metriske rum med ovenstående definition. En sådan familie S kaldes da en topologi på X og mængderne i S kaldes åbne mængder.

Da betingelserne netop er valgt, så de opfyldes for åbne mængder i metriske rum, vil et metrisk rum altid være et topologisk rum, med en topologi bestående af netop de mængder, der er åbne i metrisk forstand. Det omvendte – at ethvert topologisk rum kan realiseres som et metrisk rum – er imidlertid ikke tilfældet.

Eksempler 
Intervallet (0,1) i den reelle tallinje (betragtet med det sædvanlige afstandsmål som metrik) er en åben mængde. For hvert x mellem 0 og 1 vælges ε = min(x, 1 – x). Da vil ε-kuglen om x (som beskrevet ovenfor) være intervallet (x − ε, x + ε), som er indeholdt i intervallet (0,1).

Intervallet [0,1] er derimod ikke en åben mængde. For x = 0 vil enhver ε-kugle om x indeholde negative tal, som jo ikke ligger i intervallet [0,1].

I både metriske og topologiske rum kaldes en mængde lukket, såfremt dens komplement er åbent. Et eksempel på en lukket mængde er intervallet [0,1] ovenfor. Hvorimens man kunne foranlediges til at tro det, er det generelt ikke tilfældet at en mængde enten er åben eller lukket. Det reelle interval (0,1] er ingen af delene, mens den tomme mængde (såvel som hele det pågældende metriske eller topologiske rum) altid vil være både åben og lukket.

Topologi
Klo (flertydig)

Klo har flere betydninger:
 Klo – animalsk
 Klo (mekanisk) – mekanisk
Misandri

Misandri er en betegnelse for had eller meget stærke fordomme mod mænd (dvs. det mandlige køn).

I ideologien masculinism anses Misandri for at være en politisk ideologi, på samme måde som racisme eller antisemitisme, som retfærdiggør og opretholder undertrykkelse af mænd.

Etymologi 
Ordet Misandri kan spores tilbage til 1871, da det blev brugt i magasinet The Spectator. Det optrådte i Merriam-Webster's Collegiate Dictionary (11th ed.) i 1952. Misandri kommer fra græsk misos (μῖσος, "had") og anēr, andros (ἀνήρ, gen. ἀνδρός; "mand").

Se også 
 Sexisme
 Misogyni
 Androfobi

Referencer  

Ord og vendinger
Forskelsbehandling
Diskrimination
Feminisme
Maskulinisme
Paul Deschanel

Paul Eugène Louis Deschanel (født 13. februar 1855 i Bruxelles, Belgien, død 28. april 1922) var Frankrigs præsident fra 18. februar til 21. september 1920.

Fra 1899 var han medlem af det Franske Akademi.

Frankrigs præsidenter
Franskmænd i 1800-tallet
Franskmænd i 1900-tallet
Medlemmer af Académie française
Bel Canto (flertydig)

Bel Canto (it. "skøn sang") kan have flere betydninger:

 Bel Canto (bel canto, belcanto, bel-canto): en sangstil inden for den klassiske musik.
 Bel Canto (band): en norsk musikgruppe.
 Bel Canto (roman): en roman fra 2001 af den amerikanske forfatter Ann Patchett (f. 1963) – for hvilken hun modtog Orange Prize for Fiction 2002
 Bel Canto (kor): et mandskor, hvis leder 1934-1966 var Harald Agersnap
 Bel Canto Koret: et blandet kor fra Slagelse, oprettet 1990
 Bel Canto: arier af Donizetti, Bellini, Rossini indspillet af den amerikanske sopran Renée Fleming i 2002
Albert Lebrun

Albert Lebrun (29. august 1871 – 6. marts 1950) var Frankrigs præsident i 1932-40.

Han var den Tredje Republiks sidste præsident.

Frankrigs præsidenter
Riddere af Dannebrog
Franskmænd i 1800-tallet
Franskmænd i 1900-tallet
For the Roses

For the Roses er Joni Mitchells femte album fra 1972 og den eneste af hendes album, der er inkluderet i det amerikanske National Recording Registry med 250 (pr. 2007) centrale amerikanske pladeindspilninger til alle tider. 

Den nok mest kendte sang fra albummet, "You Turn Me on I'm a Radio", er Mitchells sarkastiske kommentar til pladeselskabets ønske om, at hun skrev en radiovenlig sang. Det lykkedes rent faktisk, da det blev hendes hidtil største singlehit, der nåede en 25.-plads på de amerikanske hitlister. 

Albummet var hendes første med akkompagnement af et orkester, hvilket gav flere rockende og jazzede elementer end på de foregående album. Samtidig var Joni Mitchell ved at være træt af den kommercielle side af karrieren, og med blandt andet titelnummeret annoncerede hun behovet for at leve et simplere liv. Der gik derfor næsten to år, inden hun udgav det næste album.

Sange 

Side 1:

 "Banquet" (3:01)
 "Cold Blue Steel and Sweet Fire" (4:17)
 "Barangrill" (2:52)
 "Lesson in Survival" (3:11)
 "Let the Wind Carry Me" (3:56)
 "For the Roses" (3:48)

Side 2:

 "See You Sometime" (2:56)
 "Electricity" (2:01)
 "You Turn Me on I'm a Radio" (2:39)
 "Blonde in the Bleachers" (2:42)
 "Woman of Heart and Mind" (2:38)
 "Judgement of the Moon and Stars (Ludwig's Tune)" (5:19)

Musikere 
Som altid spiller Joni Mitchell selv guitar og piano samt synger, og de øvrige medvirkende musikere er Wilton Felder (el-bas), Russ Kunkel (trommer), Graham Nash (mundharmonika), Bobbye Hall (percussion), Tom Scott (træblæsere), Jim Burton (el-guitar på "Cold Blue Steel and Sweet Fire"), Stephen Stills (sang) og Bobby Notkoff (strygere).

Cover 
Albummets cover er et fotografi, der også foregriber Joni Mitchells behov for at leve et simplere liv, idet det viser hende siddende på en klippe ved en flod midt i et øde naturlandskab. 

Desuden er der på coverets inderside et nøgenbillede af Mitchell, der også kan symbolisere hendes ønske om at leve mere spartansk. Billedet skabte en vis furore i samtiden, selv om hun ses bagfra og på en pæn afstand.

Noter 

Joni Mitchell-album
Album fra 1972
Sadi Carnot (politiker)

Marie François Sadi Carnot (11. august 1837 – 25. juni 1894) var Frankrigs 5. præsident i 1887-94.

Han var søn af Hippolyte Carnot og barnebarn af den franske politiker Lazare Carnot.

Han blev myrdet af en anarkist og er den eneste franske præsident begravet i Panthéon.

Tidlige liv 
Marie blev født i Limoges, Haute-Vienne. Hans navn Sadi, blev givet for at ære hans onkel,Nicolas Léonard Sadi Carnot, som var fransk fysiker.

Andet 
 Hans onkel, fysikeren Nicolas Léonard Sadi Carnot
 Byen Carnot i den Centralafrikanske Republik er opkaldt efter Sadi Carnot.

Eksterne henvisninger 
 

Frankrigs præsidenter
Franskmænd begravet i Panthéon